钦定古今图书集成/明伦汇编/官常典/第526卷 > 汪良臣
## 钦定古今图书集成/明伦汇编/官常典/第526卷 > 汪良臣

按《元史汪世显传》：世显子良臣，年十六七，即从兄德
臣出征，每战辄当前锋，以功擢裨帅，兼便宜都府参
议。癸丑岁，以德臣荐，为巩昌帅，领所部兵屯田白水，
蜀边寨不敢复出钞略。宪宗亲征，军至六盘，良臣还
巩昌，供亿所须，事集而民不扰。诏权便宜总帅府事。
良臣奏愿与兄德臣效力定四川。帝曰：“行军馈饷，所
系不轻。汝任其责，自可立功。”良臣既奉命，治桥梁，平
道路，营舟车，水陆无壅，储积充轫。有旨赐黄金弓矢，
旌其能。世祖即位，阿蓝台儿、浑都海逆命，劫六盘府
厍，西垂骚动，诏良臣讨之。兵至山丹置营，按兵不战
者凡二月。俄大举至耀碑谷，两军相当。良臣慷慨誓
诸将曰：“今日之事，系国安危。胜则富贵可保，败则身
戮家亡。苟能用命，纵死行间，不失忠孝之名。”众闻，踊
跃而前。会大风扬沙，昼晦，良臣手刃数十人，贼势沮。
众军乘胜𢭏之，贼大溃。获阿蓝台儿、浑都海，杀之，西
鄙辑宁。捷闻，赐金虎符，权便宜都总帅。中统二年，火
里叛，复讨平之。入觐赐燕，屡称其功。良臣拜谢曰：“臣
奉诸王成算，何功之有？”世祖嘉其能让，复赐金鞍、甲
胄、弓矢，转同签、巩昌路便宜都总帅。宋将昝万寿帅
战船二百，溯江而上，欲掩青居。良臣伏甲数十艘其
后，身先逆战，万寿败走，伏发，几获之。三年，授阆蓬广
安顺庆等路征南都元帅。良臣以钓鱼山险绝不可
攻，奏请就近地筑城曰武胜，以扼其往来。四年春，良
臣攻重庆，命元帅康土秃先驱，与宋将朱祀孙兵交。
良臣塞其归路，引兵横击之，断敌兵为二。敌败走，趋
城，不得入，尽杀之。至元六年，授东川副统军。八年，兄
子惟正请于朝，谓良臣久劳戎行，乞身代之。九年，复

须卿安集之。”授镇国上将军、枢密副使、西川行枢密
院事，蜀人安之。十一年，进攻嘉定昝，万寿坚守不出。
良臣度有伏兵，大搜山谷，果得而杀之。进垒薄城，万
寿悉军出战，大破之，伏尸蔽江。万寿乞降，良臣奏免
其死，居民按堵。良臣统兵顺流而下，紫云、泸、叙相继
款附，还围重庆。十三年，宋涪州安抚杨立帅兵救重
庆者再，良臣皆败走之。宋安抚张玨遣将乘虚袭据
泸州，良臣还军平之，复攻重庆。十五年春，张玨遣众
鏖战，良臣奋击，大破之，身中四矢。明日，督战益急，玨
所部赵安开门纳降，玨潜遁。良臣禁俘掠，发粟赈饥，
民大悦，四川悉平。捷闻，世祖喜甚，召良臣入觐，授资
善大夫、中书左丞，行四川中书省事，赐白貂裘。良臣
陈治蜀十五事，世祖嘉纳。良臣至成都，以蜀疮痍之
馀，极意循抚。行省罢，改授安西王相，不赴。十八年夏，
疾卒，年五十一。赠仪同三司，谥忠惠。加赠推诚保德
宣力功臣、仪同三司、陕西等处行中书省平章政事、
柱国，追封梁国公。子七人。